Nordjydernes Nikola Aistrup troede, han havde vundet søndagens udgave af Post Cuppen i Køge. Men på grund af stor forvirring om ruten endte det med, at han måtte dele sejren med Angelo Furlan fra holdet Christina Watches - Onfone. - Vores ryttere er meget, meget skuffede. De føler sig dårligt behandlet, og derfor vil vi klage, siger Team Concordias direktør, Karl William Carlsen. I første omgang sender holdet klagen til løbsarrangørerne i Køge, men direktøren kan godt forestille sig, at den også sendes til Danmarks Cykle Union. Karl William Carlsen tvivler dog på, at klagen fører til, at hans hold får sejren alene. - Men vi vil gøre klart, at løbet var katastrofalt tilrettelagt. Skandale og katastrofe er milde ord i den her sag, siger Karl William Carlsen. Han mener, at Christina Watches -Onfone fik særbehandling, fordi medierne havde stor fokus på holdet med stjernen Michael Rasmussen.

Opsummering:
Et kaotisk cykelløb i Køge udløser nu en klage fra holdet Team Concordia Forsikring Himmerland, Det oplyser DR Nordjylland.